1. ΒΑΣΙΛΙΚΟΝ ΔΙΑΤΑΓΜΑ της 8/29 Ιαν. 1834 (ΦΕΚ 5) Περί των καθηκόντων των Πρωτοσυγγέλων και Αρχιδιακόνων. Κατά πρότασιν της Ιεράς Συνόδου ακούσαντες και την γνώμην του ημετέρου επί των Εκκλησιαστικών κτλ. Γραμματέως της Επικρατείας απεφασίσαμεν και διατάττομεν. Α΄. (Αφεώρα τας θέσεις Πρωτοσυγγέλων και Αρχιδιακόνων. Ήδη ισχύουν τα άρθρ. 38 – 40 του Νόμ. 671/1943). Β΄. Αμφότεροι θέλουν έχειν την διαμονήν των εις την Πρωτεύουσαν της επισκοπής. (Αι λοιπαί διατάξεις, προσωρινής ισχύος) Γ΄ Εξ αυτών, ο μεν πρωτοσύγγελος, επέχων τόπον συμβούλου της Επισκοπής, λαμβάνει μέρος εις τας περί των εκκλησιαστικών υποθέσεων σκέψεις, αν και η γνώμη του δεν είναι υποχρεωτική προς τον επίσκοπον, και επιτροπεύει της Επισκοπής εν απουσία του επισκόπου, ενεργών εν ονόματί του και κατά παραγγελίαν του˙ ο δε αρχιδιάκονος, ως πρώτος Γραμ. της Επισκοπής, έχει την αρχηγίαν του γραφείου, κρατεί τα βιβλία και την σφραγίδα προσυπογράφεται κατά την τάξιν εις όλα τα επίσημα της Επισκοπής έγγραφα, και φυλάττει υπό ιδίαν ευθύνην τα της επισκοπής αρχεία. Εν ελλείψει του αρχιδιακόνου η διεύθυνσις του γραφείου ανατίθεται εις τον πρωτοσύγγελον. Δ΄ Ο πρωτοσύγγελος ιδίως έχει την επιτήρησιν των βιβλίων, τα οποία θέλουν κρατείσθαι και εις τας λοιπάς προσωρινώς διηρημένας επισκοπάς εκάστου νομού, εμπιστευμένα εν τοσούτω παρά του κατά τόπον επισκόπου εις τον ικανώτερον των εκκλησιαστικών της επισκοπής του, και θέλει φροντίζει περί τα τέλη εκάστου έτους να τα παραλαμβάνη, και αφού τα εξακριβώση, να εναποθέτη μεν τα πρωτότυπα εις το γενικόν της επισκοπής αρχειοφυλάκειον, συνοπτικόν δε και ακριβή των ενδιαλαμβανομένων πίνακα να διεθύνει προς την ιεράν σύνοδον. Ε΄. Εις τας επισημοτέρας εορτάς του ενιαυτού και τας δημοτελείς ιερουργίας χρεωστούν αμφότεροι, ή ο εκάστοτε παρεπιδημών εις την πρωτεύουσαν, να συλλειτουργούν με τον επίσκοπον, προεξάρχοντες των λοιπών ιερέων και διακόνων. Εις δε τας ιδιαιτέρας του επισκόπου λειτουργίας δεν υποχρεούνται, ως εκ της θέσεως των, να λάβουν μέρος. ΣΤ΄. (Αφεώρα τον μισθόν του Πρωτοσυγγέλου και του Αρχιδιακόνου). Ζ΄. Εις τον περί καθηκόντων των επισκόπων εκδοθησόμενον κανονισμόν, κατά το άρθρ. 4 του από 21 Νοεμβρίου (3 Δεκεμβρ.) ημετέρου Δ/τος, θέλουν διαγραφή λεπτομερέστερον και τα καθήκοντα των κατά νομούς πρωτοσυγγέλων και αρχιδιακόνων. Η΄ Εις το ημέτερον επί των εκκλησιαστικών κτλ. Γραμματέα της επικρατείας ανατίθεται η δημοσίευσις και εκτέλεσις του παρόντος Δ/τος. 